Dorin Recean: Rusia și corupția sunt principalele amenințări la adresa securității naționale
- Maria Dima
- 13 mai 2024, 11:00
Dorin Recean, premierul Republicii Moldova, spune că instituțiile statului au protejat ordinea din Republica Moldova și vor continua să facă acest lucru, făcând referire la faptul că Rusia continuă bombardamentele în fiecare zi în Ucraina și a ajuns să-i ocupe o parte importantă din teritoriu.
„Instituțiile noastre au protejat ordinea din Republica Moldova - avem patrioți în toate instituțiile care știu să-și servească țara și vom continua să facem tot ce ne stă în puteri pentru ca acasă să fie pace. E important ca cetățenii noștri să știe că Rusia nu poate ajunge militar în Republica Moldova cât timp eroismul și curajul ucrainenilor țin piept invaziei brutale.
Însă provocări vor continua să fie și toată societatea noastră, împreună cu instituțiile statului, avem datoria de a ne păstra democrația, coeziunea națională și dreptul de a ne decide soarta”, a declarat Dorin Recean pentru moldpres.md.
Dorin Recean: Reprezentanți ai lumii criminale au slăbit fără încetare Republica Moldova
Premierul a mai spus că a fost inclusă și regiunea transnistreană în acest efort de a menține liniștea pe Nistru: „Ani de zile, sectorul de securitate și apărare a fost ignorat. Acum investim mai mult în armată, deși, în continuare, suntem pe ultimul loc la bugetul alocat dintre toate țările din Europa.
Strategia de Securitate este un document fundamental și unde pentru prima dată spunem, într-un astfel de document, lucrurilor pe nume - Rusia și corupția sunt principalele amenințări la adresa securității naționale. Acțiunile dușmănoase ale Federației Ruse, politicieni loiali Kremlinului, oligarhi și reprezentanți ai lumii criminale au slăbit fără încetare Republica Moldova. Astfel, am fost ținuți captivi, departe de lumea liberă și dezvoltată”.
Dorin Recean a subliniat că Republica Moldova vrea să fie în relații bune cu toate țările. ”Dar Republica Moldova nu se poate înțelege cu cei care ne vor răul, care nu ne respectă alegerea și oamenii. Deciziile pe care le luăm în dezvoltarea țării sunt pentru Republica Moldova, în interesul moldovenilor. Să fim parte a Uniunea Europeană este în interesul Moldovei, să trăim în pace și să ne ridicăm nivelul de trai este în interesul fiecărui cetățean al Republicii Moldova”, a încheiat premierul Dorin Recean.